Title: Správa zo služobnej cesty
Author: korec
Last saved by: Chudá Viera
Company: Min. školstva

Správa zo zahraničnej pracovnej cesty

1.	Účastníci ZPC:
Mgr. Júlia Štěpánková, štátny radca, Odbor stratégie CŽV a záležitostí EÚ, Sekcia ďalšieho vzdelávania a mládeže, Ministerstvo školstva, vedy, výskumu a športu SR, znalosť jazykov: EN, DE

2.	Zahraničná pracovná cesta:
Chorvátsko, Záhreb, 5. - 6. 12. 2011
Prijímajúca organizácia: Chorvátske ministerstvo hospodárstva, práce a podnikania, Spolkové ministerstvo Rakúska pre vzdelávanie, umenie a kultúru
Účel cesty: účasť na zasadnutí riadiaceho výboru pre koordináciu priority 9 (Investície do ľudí a zručností) Stratégie EÚ pre dunajský región
Spôsob financovania: plánovaná cesta

3.	Rámcový program pobytu:
5. 12. 2011
13:00		Úvodné slovo k cieľom rokovania a schválenie programu
13:20	Prehľad najdôležitejších udalostí od ostatného zasadnutia riadiaceho výboru
13:45	Vyhodnotenie dotazníkov k cieľom, hlavným prioritám a očakávaným výsledkom spolupráce v rámci Priority 9
14:15	Proces triedenia a výberu projektov, priebežné výsledky
15:00		Diskusia o cieľoch a prípadnej revízii zamerania Priority 9 v Akčnom pláne
15:45		Diskusia o realizačnom pláne spolupráce
16:45		Hlavné aktivity Priority 9
18:00		Závery prvého dňa
6. 12. 2012
9:00	Pokračovanie diskusie z prvého dňa
9:30	Technická asistencia Európskej komisie a implementácia pilotného projektu
10:00	Internetová platforma Priority 9
11:00	Kritériá pre výber projektov
11:30	Ďalšie stretnutie riadiaceho výboru
11:45	Závery a najbližšie kroky
13:00	Záver rokovania

4.	Stručný priebeh rokovaní:
Rokovania riadiaceho výboru (RV) sa okrem predstaviteľov Európskej komisie (DG Regio) a ETF (European Training Foundation, Európska nadácia pre odborné vzdelávanie) zúčastnili zástupcovia Rakúska, Bosny a Hercegoviny, Bulharska, Nemecka, Chorvátska, Čiernej Hory, Slovenskej republiky (v zmysle rokovacieho poriadku účasťou min. polovice krajín dunajskej spolupráce bol výbor uznášaniaschopný). Ďalšími krajinami spolupráce, ktorých zástupcovia sa nezúčastnili, sú Česká republika, Maďarsko, Moldavsko, Rumunsko, Slovinsko, Ukrajina a Srbsko.

Najdôležitejšie udalosti uplynulého obdobia:
Na výzvu RV vyplniť dotazník k prioritám, aktivitám a projektom dunajskej spolupráce (DS) predložilo 8 z 13 krajín k 26. augustu 2011 požadované podklady a dokumentáciu. RV tiež formálne podporil 6 návrhov projektov, ktoré sa uchádzajú o získanie finančných príspevkov zo zdrojov EÚ.

Interact doplnil web-stránky DS o aktuálne informácie z Priority 9 s cieľom zvýšiť informovanosť verejnosti, ako aj potenciálnych uchádzačov o finančnú podporu EÚ.

Bola nadviazaná spolupráca a vytvorené podmienky pre prepojenie DS s inými regionálnymi sieťami, ako napríklad RCC Task Force Building Human Capital (Rada pre regionálnu spoluprácu), ERI SEE (iniciatíva pre reformu v oblasti vzdelávania v juhovýchodnej Európe), či CECE (Stredoeurópska spolupráca v oblasti celoživotného vzdelávania). Bol tiež podporený sektorový presah DS a prepojenie na ďalšie prioritné oblasti stratégie (predovšetkým 7. a 3.). 5. septembra sa k tejto téme vo Viedni uskutočnila konferencia za účasti viacerých aktérov z rôznych oblastí vzdelávania, podnikania, zamestnanosti, sociálnych vecí, obchodu a pod. Predstavitelia Priority 9 sa tiež zúčastnili stretnutia výboru pre oblasť práce v Belehrade v októbri 2011.

Priorita 9 má plnú podporu aj zo strany DG Regio (Generálne riaditeľstvo EK pre regionálnu politiku), konštatuje však, že realizácia DS vyžaduje podporu zo strany štátov na vysokej úrovni (získanie tejto podpory bude i predmetom každoročného fóra, ktoré sa uskutoční pravdepodobne na jeseň 2012). Najbližšie stretnutie HLG (Skupina EK na vysokej úrovni) sa bude zaoberať i s rozvojom DS na makro-úrovni. DG Regio vyžaduje spresnenie plánu realizácie DS a jej Akčného plánu, ktorého prvý odpočet bude diskutovaný na konferencii v Bukurešti 30. – 31. 1. 2012 za účasti EK, koordinátorov priorít a národných kontaktných bodov. Do júna 2012 bude tiež EK predložená správa o aktivitách Priority 9. DG Regio tiež ponúka svoju podporu pre získanie väčšej účasti na zasadnutiach RV Priority 9, ktoré by tak získali na kredibilite.

EK informovala účastníkov, že každý koordinátor priority DS bude mať k dispozícii 
200.000 € na prvé dva roky realizácie na účely technickej asistencie. EK tiež požiadala príslušné orgány o zahrnutie priorít DS do súčasných i budúcich operačných programov európskych finančných nástrojov. Rakúsky koordinátor Priority 9 navrhol využiť tieto finančné prostriedky primárne na organizáciu vzájomných stretnutí, príp. na účasť na konferenciách (napr. medzinárodná ministerská konferencia o DS na jar 2012), napr. na preplatenie cestovných nákladov zástupcov štátov, ktoré nie sú členskými krajinami EÚ.

Ďalšou otázkou diskusie bolo aj zameranie práce RV a jeho pozícia v procese uchádzania sa a získavania finančnej podpory pre projekty DS. Účastníci sa zhodli, že úspešnosť v oboch kritériách sa nezvýši len vďaka zahrnutiu projektov medzi priority DS. Pritom zohráva tiež rolu skutočnosť, že nie všetky projekty sú financované zo štrukturálnych fondov EÚ. DS však môže prispieť k vyššej kvalite návrhov a ich súčasťou môžu byť aj menšie regionálne resp. miestne, hranice presahujúce iniciatívy. Členovia RV sa zatiaľ zhodli na tom, že odporúčacie listy sú vhodným nástrojom podpory návrhov projektov.

Rakúsky partner tiež informoval RV o problémoch v koordinácii Priority 9. Tá by mala byť založená na rovnocennom partnerstve dvoch krajín, čo sa dosiaľ však v prípade Moldavska nepodarilo dosiahnuť (v otázke riadenia ani čo do účasti na stretnutiach). RV sa rozhodol ponúknuť moldavskému partnerovi čo najširšiu podporu, informovať ho o obavách a znepokojení nad vzniknutou situáciou a zároveň dôrazne apelovať na príslušné orgány Moldavska, aby problémy urýchlene riešili. RV požiadal tiež o podporu EK, ktorá by mohla byť súčinná pri poskytnutí pomoci Moldavsku aj vo forme know-how ohľadom riadenia medzinárodnej spolupráce a orientácie v európskych politikách a finančných nástrojoch. RV tiež považuje potenciálne za prínosné, ak by sa niektoré z najbližších stretnutí konalo priamo v Kišiňove, kde by mohli byť jednotlivé formy spolupráce prediskutované priamo so zodpovednými aktérmi. Rumunsko ponúklo účasť a zdieľanie úloh koordinácie spolu s Moldavskom. Bolo dohodnuté, že na túto tému sa medzi oboma krajinami uskutoční rokovanie na ministerskej úrovni.

Ďalším bodom rokovania bol plán práce na najbližšie obdobie, ktorý zahŕňa spoločné aktivity ako 2 stretnutia RV ročne, fórum partnerov spojené s medzinárodnou konferenciou na jar 2012, ako aj zostavenie cca 8 tematických pracovných skupín podľa 8 špecifických oblastí Priority 9, ktoré by si mali spomedzi členov RV stanoviť svojich koordinátorov. Okrem toho naďalej prebieha proces mapovania projektov a iniciatív, ktoré môžu mať vplyv na úpravu cieľov a zámerov Priority 9. Web-stránka Priority 9 je funkčná. Obsahuje predovšetkým informácie ako výzvy na predkladanie projektov, diskusné skupiny a skupiny spolupráce, informácie o pripravovaných aktivitách a stretnutiach, ako aj najdôležitejšiu sprievodnú dokumentáciu (prístup k dokumentácii je regulovateľný na obmedzený počet príjemcov). Plán práce bude pravidelne aktualizovaný. Bude tiež obsahovať informácie o styčných bodoch s inými prioritami DS (napríklad prieniky v oblasti rodovej rovnosti s Prioritou 3, i ďalšie).

http://groupspaces.com/peopleskills
http://www.danube-region.eu

RV navrhuje spojenie špecifických oblastí 4 a 5 (mobilita cez EQF a implementácia opatrení na podporu celoživotného vzdelávania) do jednej s názvom „Podpora CŽV a mobilít“, ako aj špecifických oblastí 7 a 8 (boj proti chudobe a sociálnemu vylúčeniu, zvlášť Rómov, a realizácia tzv. Dekády začleňovania rómskej populácie) do jednej s názvom „Boj proti chudobe a sociálnemu vylúčeniu marginalizovaných komunít v dunajskom regióne s osobitným dôrazom na rómske komunity“, a doplnenie novej oblasti zameranej na rodovú rovnosť, zvlášť v oblasti príjmov, s názvom „Podpora rodovej rovnosti na trhu práce, s osobitným dôrazom na rozdiely v príjmoch“.

Keďže najčastejšou formou spolupráce sú spoločné projekty, RV považuje za potrebné konštatovať, že za ich úspešnosť či realizáciu na projektovej úrovni nezodpovedá. Hlavnou úlohou RV je vytvárať siete, kontakty, príležitosti, poskytovať informácie a poskytovať súčinnosť pri identifikácii projektových partnerov. Plán práce by mal podľa RV obsahovať tiež kritériá úspešného projektu.

RV vypracoval zoznam konkrétnych cieľov Priority 9:
-	prispieť k dosiahnutiu cieľov EÚ 2020, predovšetkým v oblasti udržateľného a inkluzívneho rastu
-	napĺňanie hlavných cieľov strategického rámca ET 2020 (Vzdelávanie a odborná príprava 2020)
-	efektívna spolupráca a zapojenie relevantných aktérov do regionálnych sietí a iniciatív
-	podporovať kreatívne partnerstvá v oblasti vzdelávania a kultúry
-	prispieť k zlepšeniu podmienok na trhu práce a sociálnej inklúzie v regióne
-	prispieť k vyššej synergii medzi vzdelávaním a požiadavkami trhu práce na všetkých úrovniach
-	vytvorenie mechanizmov pre financovanie menších regionálnych projektov.

EK v máji a júli 2011 informovala členské štáty DS, že Európsky parlament navrhol poskytnúť koordinátorom priorít DS finančnú pomoc. Pomoc predstavuje 200.000 € vo forme technickej asistencie koordinátorom a 275.000 € na každý projekt v rámci projektovej pomoci s 5 %-ným spolufinancovaním zo strany príjemcov v prepojení na priority: vnútorná vodná doprava, vedomostná spoločnosť, ľudia a zručnosti a inštitucionálne kapacity.

Rakúsky partner predstavil návrh pilotného projektu s názvom „Empowering Young People – Connecting Europe“ (Rozhodovanie v rukách mladých ľudí – spojme Európu), ktorý sa zameriava na spoluprácu medzi školami a ďalšími inštitúciami v dunajskom regióne s cieľom vytvoriť a zrealizovať študentský vzdelávací program zameraný na aktívne občianstvo, rozvoj kreatívnosti a medzikultúrny dialóg. K účasti na projekte, ktorý by sa mal realizovať do decembra 2013, budú prizvané všetky krajiny dunajského regiónu. V prvej fáze projektu bude vytvorený expertný tím, vybraných 16 pilotných škôl a vytvorená internetová platforma (cca do marca 2012). V druhej fáze sa uskutoční regionálny seminár s kľúčovými aktérmi projektu, na ktorom budú stanovené tematické priority a štruktúry spolupráce (4 hlavné pracovné skupiny), a uskutoční sa vzdelávanie učiteľov (2x do augusta 2012). Projekt by mal byť modelom pre ďalšiu spoluprácu škôl v dunajskom regióne. Pre výber škôl bude v dohľadnej dobe uskutočnená otvorená výzva. Projekt bude riadiť rakúske ministerstvo pre vzdelávanie a kultúru.

RV zostavil zoznam hlavných kritérií pre zaradenie projektov do Priority 9:
-	Ciele projektu musia byť v súlade s cieľmi a tematickým zameraním DS a Priority 9.
-	Obsahové zameranie projektu musí byť v súlade s obsahom jednej alebo viacerých špecifických oblastí Priority 9.
-	V procese plánovania a implementácie projektu sa všetci zapojení partneri musia riadiť právom Európskej Únie a národnými legislatívami zúčastnených krajín.
-	Projekt musí napĺňať verejný záujem, to zn., že z neho musia mať prospech občania žijúci v regióne, kde sa projekt realizuje.
-	Výsledky projektu musia mať dlhodobý dopad, musia byť udržateľné a prenositeľné.
-	Projekt by mal slúžiť posilneniu regionálnej identity a cezhraničnej výmene informácií a poznatkov.
-	Projekt by mal mať dosah na makroregión, alebo aspoň jeho význačnú časť, a teda mať nadnárodnú štruktúru s účasťou partnerov z min. dvoch štátov dunajského regiónu.
-	Partneri projektu by mali byť pripravení poskytovať informácie o priebehu a výsledkoch projektu RV a jeho koordinátorom.
-	Projekt by mal zainteresovať široké spektrum relevantných aktérov (vrátane MVO, sociálnych partnerov a podobne).
-	Projekt by mal mať ambíciu prispievať aj k napĺňaniu iných priorít DS.

5.	Odporúčané závery:
Rozvoj spolupráce v rámci Priority 9 Dunajskej stratégie (Investície do ľudí a zručností) vyžaduje v súčinnosti s poslaním a pracovným programom Riadiaceho výboru nasledovné ďalšie kroky:
-	Rozpísať plán realizácie jednotlivých špecifických oblastí Priority 9 a rozhodnúť, v ktorej z nich by prípadne chcela SR prevziať koordinačnú úlohu
-	Identifikovať projekty, ktoré by sa mohli stať predmetom podpory RV a ďalších štruktúr DS, a predložiť ich podporu na schválenie RV
-	Zabezpečiť účasť sa zasadnutí RV v roku 2012
-	Zabezpečiť účasť zástupcu SR na kontaktnom seminári k implementácii projektov DS
-	Využívať a prispievať k aktualizácii web-stránky DS a Priority 9
-	Zabezpečiť distribúciu informácií o pilotnom projekte Priority 9 potenciálnym uchádzačom, školám.

6.	Prehľad prinesenej dokumentácie a miesto jej uloženia
Dokumentácia je uložená na SĎVM MŠVVŠ SR.

7.	Osobitne vyhodnotený očakávaný prínos ZPC
Riadiaci výbor Priority 9 „Investície do ľudí a zručností“ je výkonným orgánom pre túto prioritnú oblasť Dunajskej stratégie a prijíma rozhodnutia o rozvoji a pravidlách ďalšej spolupráce účastníckych krajín v oblasti vzdelávania, práce, zamestnanosti, rozvoja kompetencií a budovania ľudského kapitálu. RV tiež zostavuje a schvaľuje plán práce v rámci pokrývanej oblasti a zoznam projektov, ktoré majú podporu štátov DS. RV je zároveň základným nástrojom pre vytváranie kontaktov a základov ďalšej kooperácie na úrovni regiónov či štátov. Na svojom druhom zasadnutí, v procese tvorby základných štruktúr spolupráce, RV rozhodol o zameraní Priority 9 (napĺňanie cieľov EÚ a ET 2020, rozvoj partnerstiev, zlepšenie podmienok na trhu práce, sociálna inklúzia, prepojenie vzdelávania so svetom práce a finančná podpora projektov), stanovil kritériá pre výber projektov a dohodol spoločný postup v realizácii pilotného projektu škôl v dunajskom regióne.

8.	Spôsob zverejnenia výsledkov ZPC, prenos získaných informácií
Správa zo ZPC sa zasiela SMS MŠVVŠ SR.

Súhlasím so zverejnením správy na internete.

Správu vypracoval: Júlia Štěpánková
Dátum: 20. 12. 2011
Správu schválil:
Kamila Jandzíková, GR Sekcie ĎVM